
A Sötét Tetrád személyiségjegyek hatása a baráti kapcsolatok percepciójára

Kulcsszavak: Sötét Tetrád; barátság; társas kapcsolatok; önbevallás; személyes konstrukciók
Absztrakt
A személyiség „sötét oldalaként” is hivatkozott Sötét Tetrád személyiségjegyek (machiavellizmus, nárcizmus, pszichopátia, szadizmus) az élet számos területén rendelkeznek káros interperszonális hatásokkal. Korábbi kutatások kimutatták ezen negatív összefüggéseket a romantikus, munkahelyi, iskolai és családi kapcsolatok terén, ugyanakkor a baráti kapcsolatok vonatkozásában ezek a kapcsolatok eddig feltáratlanok maradtak. Jelen vizsgálat célja ezen összefüggések megismerése volt.
Módszer
A résztvevőkkel online töltettük ki a Short Dark Tetrad kérdőívet, valamint egy, a baráti kapcsolatokra fókuszáló kérdéssort. Az adatok statisztikai elemzésével a Sötét Tetrád személyiségjegyek és a baráti kapcsolatok percepciója közötti összefüggéseket vizsgáltuk.
Eredmények
A machiavellizmus, pszichopátia és szadizmus esetében nem mutatkozott szignifikáns együtt járás a baráti kapcsolatok szorosságával. A nárcizmus kapcsán sem találtunk gyakorlati jelentőséggel bíró kapcsolatot (tau-b = 0,074; p < 0,000).
A bizalmas barátok számát tekintve sem mutatkozott szignifikáns különbség a machiavellizmus, pszichopátia és szadizmus magas, illetve alacsony pontszámot elérő csoportjai között. A nárcizmus felső kvartilisébe esők azonban (átlag = 2,91; n = 293) szignifikánsan több bizalmas baráttal rendelkeztek (U = 41751, p = 0,001), mint az alsó kvartilis csoport (átlag = 2,59; n = 333). Ennek a különbségnek ugyanakkor a gyakorlati jelentősége alacsony (Cohen-féle d = 0,167).
Következtetés
A Sötét Tetrád személyiségjegyek látszólag nincsenek összefüggésben a baráti kapcsolatok közelségével és bizalmasságával. Az eredmények ellentmondanak a várakozásoknak, ami rávilágíthat az önbevallásos módszerek hátrányaira – különösen a Sötét Tetrád személyiségjegyekkel rendelkezők esetén, tekintettel a potenciálisan torz társas percepcióra, értékelési mechanizmusokra és a nárcisztikus énkép sajátosságaira.



